**Joan Anita Barbara Armatrading**, MBE, (s. 9. joulukuuta 1950 Basseterre, Saint Kitts ja Nevis) on brittiläinen laulaja, lauluntekijä ja kitaristi. Armatrading on ollut kolmesti ehdolla Grammy-palkinnon saajaksi ja kahdesti BRIT Awards -ehdokkaana parhaaksi naisartistiksi. Vuonna 1996 hänelle myönnettiin Ivor Novello -palkinto koko tuotannostaan. Hän on uransa aikana tehnyt parikymmentä studioalbumia sekä useita konsertti- ja kokooma-albumeja. Hänen tunnetuimpiin lauluihinsa kuuluvat "Me Myself I" ja "The Weakness in Me".

Musiikkityyli
-------------

Armatrading tunnetaan matalasta kontra-alttoäänestään. Hänen musiikillista tyyliään kuvataan popiksi, jossa on paljon vaikutteita rockista, jazzista, folkista, bluesista, soulista ja reggaesta. Hänen laulujaan pidetään hyvin tunnevoimaisina ja paljastavina. Monet ihmissuhteista kertovat laulut eivät mainitse rakkauden kohteen sukupuolta, vaan käyttävät pronominia "you".

Lapsuus ja nuoruus
------------------

Joan Armatrading syntyi 1950 Karibianmerellä sijaitsevan saarivaltion Saint Kitts ja Nevisin pääkaupungissa Basseterressa kuusilapsisen perheen kolmantena lapsena. Hänen isänsä oli puuseppä ja äitinsä kotirouva.

Kun Joan Armatrading oli kolmen vuoden vanha, hänen vanhempansa muuttivat kahden vanhimman pojan kanssa Englannin Birminghamiin. Joan pääsi isoäitinsä hoitoon Antiguan saarelle, kunnes seitsemän vuoden iässä vuonna 1958 pääsi muuttamaan vanhempiensa luokse Britanniaan.

Neljäntoista ikävuoden vaiheilla Joan Armatrading alkoi tehdä sävelmiä itse kirjoittamiinsa limerikkirunoihin äitinsä hankkimalla pianolla. Pian äiti osti hänelle myös käytetyn kitaran. Perhettä auttaakseen Joan Armatrading jätti koulun 15-vuotiaana ja sai paikan työkalutehtaasta, mutta joutui lähtemään soiteltuaan teetaukojen aikana kitaraansa.

1960-luvun loppu ja 1970-luku
-----------------------------

Armatrading 1970-luvun alussa.
Armatrading alkoi esittää omia laulujaan erään koulutoverinsa kanssa, ja soitti lisäksi bassoa ja rytmikitaraa Birminghamin musiikkiklubeilla. Vuonna 1968 Armatrading pääsi mukaan *Hair*-musikaaliin ja tapasi siinä yhteydessä runoilija Pam Nestorin 1970. Hänen kanssaan yhteistyössä syntyi esikoisalbumi *Whatever's for Us* (Cube Records 1972). Nestor sanoitti 11 ja Armatrading itse kolme levyn 14 laulusta. Armatrading huolehti kaikista lauluosuuksista, useista instrumenteista ja kaikista sävellyksistä. Levytyksen jälkeen Armatrading katkaisi kuitenkin suhteensa Nestoriin ja esikoislevyn tuottaneeseen Cube Recordsiin, mutta oli vasta vuonna 1975 vapaa tekemään uuden levytyssopimuksen A&M Recordsin kanssa ja julkaisemaan toisen albuminsa *Back to the Night*, jonka tuotti Pete Gage. Kolmas albumi, Glyn Johnsin tuottama *Joan Armatrading* nousi myyntilistoilla 20 parhaan joukkoon ja siltä julkaistu single "Love and Affection" kymmenen myydyimmän joukkoon singlelistalla. Albumiin otettiin mukaan jazz-vaikutteita, joita kuullaan myös vuoden 1977 albumilla *Show Some Emotion* ja seuraavan vuoden albumilla *To the Limit*. Näiltä kolmelta Glyn Johnsin tuottamalta albumilta ovat peräisin monet Armatradingin useimmin esittämät laulut, kuten "Willow", "Down To Zero", "Tall in the Saddle" ja "Kissin’ and a Huggin". Armatrading esitti kirjoittamansa tunnuslaulun elokuvassa *Villihanhet* (1978) ja julkaisi 1979 konserttialbumin *Steppin’ Out*.

1980- ja 1990-luvut
-------------------

Vuoden 1980 albumilla *Me Myself I* Armatrading muutti tyyliään kovemman rockin suuntaan uuden tuottajan Richard Gottehrerin myötä. Albumista tuli Armatradingin suurin myyntimenestys sekä Britanniassa että Yhdysvalloissa. Syntetisaattorit tulivat mukaan vuoden 1981 albumilla *Walk Under Ladders* ja vuoden 1983 albumilla *The Key*. Kaikki kolme albumia nousivat Britannian albumilistan kymmenen myydyimmän joukkoon.

Armatradingin seuraavat studioalbumit *Secret Secrets* (1985), *Sleight of Hand* (1986), *The Shouting Stage* (1988) ja *Hearts and Flowers* (1990) olivat hänen itsensä tuottamia, mutta eivät enää yltäneet 1980-luvun alun albumien menestykseen.
Vuonna 1991 A&M julkaisi Top 10:een yltäneen kokoelman *The Very Best of Joan Armatrading*, mutta vuoden 1992 heikosti menestynyt *Square the Circle* merkitsi Armatradingille A&M-levytyssopimuksen loppua.

Uudeksi levy-yhtiöksi valikoitui RCA Records, jolle Armatrading levytti vuonna 1995 albumin *What's Inside*, mutta edes monet tv-esiintymiset ja promootiokiertue eivät nostaneet levyä menestykseen. Vuonna 1998 Joan Armatrading levytti albumillisen omia ja muiden kirjoittamia kehtolauluja kehitysvammaisten lasten tukemiseksi albumille *Lullabies with a Difference*.

Myöhempi ura
------------

Vuonna 2003 Armatrading julkaisi monen vuoden levytystauon jälkeen pienen levy-yhtiön kautta albumin *Lovers Speak*. Vuoden 2007 albumilla *Into the Blues* Armatrading ylsi ykköseksi Yhdysvaltojen Billboard Blues Chart -listalla ja sai Grammy-ehdokkuuden. Vuonna 2008 hän oli mukana Cyndi Lauperin True Colors -kiertueella.

Vuoden 2010 albumi *This Charming Life* ylsi neljänneksi Billboardin folk-listalla. Seuraavan vuoden albumi oli nimeltään *Starlight*. Siihen liittyneellä kiertueella Armatrading kutsui kunkin esiintymispaikkakunnan tuoreita kykyjä esiintymään konsertissa ennen häntä. Kukin heistä sai myös levyttää yhden raidan Armatradingin oman levy-yhtiön Hypertension Music julkaisemalle kolmoisalbumille ja pääsi esiintymään myös BBC:n kaksiosaisessa radio-ohjelmassa.

Yksityiselämä
-------------

2000-luvun alussa Armatrading suoritti avoimessa yliopistossa bachelor-tutkinnon historiassa. Vuonna 2011 hän rekisteröi parisuhteensa Maggie Butlerin kanssa.

Joan Armatrading Suomessa
-------------------------

Armatrading esiintyi vuoden 2008 Pori Jazz -festivaaleilla. Vuoden 2010 toukokuussa hän konsertoi Helsingin Savoy-teatterissa.

Lähteet
-------

1. ↑  Craig Lindsey: Union Joan, Houston Press 13.7.2000, viitattu 10.5.2014
2. ↑  Joan Armatrading teki blues-levyn, Blues News 30.4.2007. Viitattu 10.5.2014.
3. ↑  Jon Pareles: Review/Pop; Armatrading at Pier 84, The New York Times 26.8.1988. Viitattu 10.5.2014.
4. 1 2  Up close and very personal, The Scotsman 9.3.2003. Viitattu 10.5.2014.
5. ↑  John Connell & Chris Gibson: Sound Tracks: Popular Music, Identity, and Place, sivu 218. Routledge 2003. ISBN 0-415-17027-3.
6. ↑  John Walsh: Guitar hero – the radio tour, The Independent 27.7.2009. Viitattu 10.5.2014.
7. 1 2 3  Helen Birch: Interview: Joan Armatrading, The Guardian 4.11.2005. Viitattu 10.5.2014.
8. ↑  David Thomas: Reluctant exposure, The Daily Telegraph 27.3.2003. Viitattu 10.5.2014.
9. ↑  Sarah McVeigh: Joan Armatrading speaks to Richard Glover about music, love and affection, ABC Sydney 26.3.2013. Viitattu 10.5.2014.
10. 1 2 3  Serafín Mendez ym.: Notable Caribbeans and Caribbean Americans: a biographical dictionary, s. 22–24. Viitattu 10.5.2014.
11. ↑  Joan Armatrading is looking for new talent (Arkistoitu – Internet Archive), Birmingham Mail 15.7.2011. Viitattu 10.5.2014.
12. ↑  BBC:n radiohaastattelu Janice Longin kanssa, toukokuu 2013.
13. 1 2  Joan Armatrading (b. 1950) at National Portrait Gallery
14. ↑  Joan Armatrading Artist Profile. Harmony Ridge Music.  Arkistoitu 18.2.2004. Viitattu 28.4.2021. (englanniksi)
15. ↑  "Joan Armatrading Supports Local Talent on her September to November 2012 UK and Ireland tour. LocalTalent. Viitattu 10.4.2014.
16. ↑  "Joan Armatrading presents 56 singer/song-writers of the Local Talent (Arkistoitu – Internet Archive)". Propermusic.com. Viitattu 10.5.2014.
17. ↑  *Armatrading's Singer-Songwriters*, Episode guide, BBC, viitattu 10.5.2014.
18. ↑  Hans Marter: "Joan Armatrading to 'tie the knot' in Shetland" (Arkistoitu – Internet Archive). The Shetland News 21.4.2011. Viitattu 10.5.2014.
19. ↑  Joan Armatrading 17.7.2008 (Arkistoitu – Internet Archive), Pori Jazz -historia. Viitattu 10.5.2014.
20. ↑  Jarmo Wallenius: Joan Armatrading on löytänyt itsestään blueskitaristin (Arkistoitu – Internet Archive), Turun Sanomat 20.5.2010. Viitattu 10.5.2014.

Aiheesta muualla
----------------

* Joan Armatradingin virallinen verkkosivusto

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Italia
* Israel
* Yhdysvallat
* Tšekki
* Alankomaat

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Trove

 |
|  |
| Muut | 
* Europeana
* SNAC
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Joan Armatrading